**Kozmikus életerő**

Tudósaink szerint az életet az Univerzum állandóinak pontos hangolása teszi lehetővé. A mi Naprendszerünkben tapasztalható anyag sűrűsége pontosan megfelel a kifejlődésének. László Ervin szerint az élet azoknak a folyamatoknak a logikus folytatása, amelyek a Világegyetemben mennek végbe; tehát nem véletlenszerű és kivételes esemény. A bolygónk biológiai rendszereinek evolúciójához szükséges alapelemeket a csillagokban zajló folyamatok szolgáltatják. Csupán az élet magasabb rendű formáihoz szükségesek olyan speciális feltételek, amelyek előfordulása statisztikailag ritkább az Univerzumban (in Sági M. dr.- Sági I., 2013,13).

 *„S minden dolgot megtölt a fény, nincs azonban sehol… tűz, mert az ellentétek vonzása és a különböző dolgok keveredése folytán a mennyek tüze átalakul fénnyé, mely végül a Nap működésén keresztül valamennyi alant lévőre rávetül”*  - írja a hermetikus axióma (Hermész, 2001,189).Polányi Mihály (1967) arra hívja fel a figyelmet, hogy az élet kialakulásához eleve információra van szükség. A Scientic American egyik cikke (1970) szerint a Nap nemcsak óriási mennyiségű hőt ad át a Földnek, hanem nagy mennyiségű (másodpercenként 1037 szavas) információt is szolgáltat (Szádeczky-Kardoss,1989). *„A Nap a teremtő, a világ a teremtés olvasztótégelye”* – állítja Hermész (2001,94).

A fizika még azt a véleményt hangoztatja, hogy a napfénynek nem lehet saját információja, mivel a termodinamika rendszerében a hő rendezetlenséget kelt, tehát információt csökkent. Az entrópia[[1]](#footnote-1) pedig közvetlenül a hőtartalomtól függ. Stoiner (1993) nem ért ezzel egyet, szerinte az entrópia nem más, mint az információ megváltozásának mértéke. Prigogine és Stengers is kimutatta, hogy egy rendszer további energiafelvétellel még távolabb kerül az egyensúlyi állapottól, majd hírtelen megszűnik a káosz és új rend alakul ki, de már egy magasabb szinten (in Hawking,1989). A hermetikus tanok szerint: *„Az értelem* (az információ) *….mely minden anyagtalan dolog közül a legáthatóbb, testként tüzet visel, mely az anyagi elemek közül a legáthatóbb. Az értelem, a dolgok megalkotója a dolgok alkotásakor tüzet használ eszközként”* (Hermész, 2001,184).

 Stoiner szerint az entrópia elvileg negatív értéket is felvehet, amit ő „a rend mértéke”-ként definiál (1993,43). A negentrópia tehát a rendszer aktív információtartalmával ekvivalens. Schrödinger nyomán hangsúlyozza, hogy az élő szervezet „negatív entrópiával táplálkozik”(idézi Stoiner, 1993,43). Neves csillagászunk továbbmegy ettől és lehetségesnek tartja, hogy a Természetben „minden entrópia eleve az információ növelésére irányuló alapvető kozmikus folyamat mellékterméke” (Grandpierre, 2002,267). „Ha az egész napfény-hajtóerő információáramnak felel meg, akkor ez a kozmikus információfolyam 1038 bit/másodperc mennyiségű információt zúdít ránk! A napfény energiája ráadásul összekapcsolódik információs hatásával”- hívja fel a figyelmet Grandpierre Attila 2002-ben (uo, 264 old). Azóta azonban számottevően megváltozott a központi égitestünk viselkedése!

 A napfény rendezettségének fizikai fogalma a koherencia. A rendezett fény együttrezgő hullámokból áll, hasonlóan a lézerfényhez. Bischof azt feltételezi, hogy a napfény Földre érkezésekor nem alakul át azonnal hővé, hanem előbb szerkezeteket épít fel és tart fenn (in Grandpierre, 2002). A van Cittert-Zernike-tétel alapján a napfény koherencia-felszíne a Földre érkezéskor éppen megegyezik a sejt felszínének méretével (0,019 mm2) (in Grandpierre, 2002,185). Popp azt hangsúlyozza, hogy a napfénynek életadó, életszervező hatása van, és jelentős információtöbbletet biztosít (in Grandpierre, 2002). Megállapítása hasonló a hermetikus gondolathoz: „ *A Nap tartja fenn és táplálja valamennyi teremtményt, lévén minden életerő forrása és szétosztója”* (Hermész, 2001,78). *„Az életnek ez a teremtése a Nap által éppoly folyamatos, mint annak fénye: semmi sem tartóztathatja fel vagy korlátozza”*(uo.,93).

 Hermész az életerőt olyan szubsztanciának írja le, aminek nincs szüksége hordozóközegre, mégis képes a testeket irányítani (u.o.,184). A fizikában a foton önfenntartó és nincs szüksége hordozóközegre. Stoiner (1993) szerint a foton olyan információs szubsztancia, amely fénysebességgel-, míg az infon (az információ részecskéje) a fénysebességtől gyorsabban vagy lassabban halad. Minél nagyobb a foton energia- és információtartalma, annál nagyobb a vevőre kifejtett hatása. A hermetikus tanok szerint *„A Nap… mindent beborítva fényével, okozza valamennyi teremtény születését és fejlődését… állandó jelleggel irányít minden eleven teremtményt”* (Hermész, 2001,78,93).

 Mint látjuk, a napfény és a naphatások kozmikus életadó információt hordoznak. Az életerőt pedig leginkább mint információt tudjuk értelmezni. Grandpierre Attila (2002) szerint, ha az információ a Napból ered, akkor a Napban már léteznie kell, hiszen az információnak meg kell előznie a felhasznált energiák létét. Ő az információ forrását a fizikai világon túlinak jelöli meg, ami teljesen egybevág a hermetikus tanítással, miszerint az un. *értelmezhető világ,* vagyis a tiszta információ világa hozza létre és vezérli a Kozmoszt, az anyagi létezők *„érzékelhető” világát*. Korábban olvashattuk: *„Az Értelmezhető Világ Istenhez csatolt, az Érzékelhető Világ az Értelmezhető Világhoz, s ezen a két világon keresztül vezérli a Nap Isten kiáramlását, azaz a teremtő erőt”*(2001,94).A Nap, Demiurgosz, a második isten *„ a lényeges tulajdonságok kivonatának lefelé áramlását és az anyag felfelé emelkedését idézi elő, s mely a mindenséget magához vonván sugárzásának bőkezű sugárzásával mindennek mindent megad…. Ha létezik értelmezhető állománya, az maga a Nap alapanyaga, a fény pedig hordozóeszközéül szolgál”* (uo,92).

 Az életerő tehát nem természetfeletti szubsztancia, hanem a napfény által áramló elektromágneses rezgés, mely mindannyiunkat érint és elevenen áthat. Az életet létrehozó tényező tehát egy olyan információs hatóerő, amely a Kozmosz egészére kiterjed, „...ez az élet egyetemes alapelve” (Grandpierre, 2002,167).

 *(Részlet Izsó Nóra Sofia Kozmolélektan, (2015, ValoArt Kiadó , 52-54.o.) című könyvéből.)*

1. Entrópia: az anyag véletlenszerűségének vagy rendezetlenségének, kaotikusságának mértéke. [↑](#footnote-ref-1)